Notat om energiselskabernes energispareindsats

|  |
| --- |
| **Kontor/afdeling**Center for Systemanalyse, Energieffektivitet og Global Rådgivning**Dato**23. november 2017**J nr.** 2017-46tkj/ |

|  |  |
| --- | --- |
| TEKNISK ARBEJDSGRUPPE |  |

## Referat af møde i Teknisk Arbejdsgruppe den 5. oktober 2017

**Til stede**: Dansk Energi, Naturgasselskaberne, Dansk Fjernvarme, Energi- og olieforum, Sekretariatet for Energitilsynet (under pkt. 2) og Energistyrelsen (referent).

1. **Godkendelse af dagsorden og referat**Vedlagt Bilag 1.a Dagsorden for møde i TAG 5. oktober og Bilag 1.b. Udkast til referat af møde i Teknisk Arbejdsgruppe d. 30. august 2017.

Dagsordenen blev godkendt med følgende ændringer: Tilføjelse af kommentar fra EOF om udsendelse af notat om indeksering af oliens mål under evt. og ændring af pkt. 2.d til drøftelse af proces, idet biogasnotatet til punktet ikke var blevet færdiggjort.

Naturgasselskaberne havde kommentarer til referatet, herunder især understregning af behovet for at skelne mellem særsynspunkter og fælles TAG-synpunkter. Referatet blev godkendt med de anførte bemærkninger, der også var sendt til ENS skriftligt.

1. **Drøftelser**
2. **Tilsyn med omkostninger – præsentation og status, v. Energitilsynet**

Sekretariatet for Energitilsynet, Center for Energibesparelser, deltog under dette punkt og fortalte om Energitilsynets rolle som en del af det forstærkede tilsyn med net- og distributionsvirksomhedernes omkostninger i forbindelse med energi-spareforpligtelserne.

Omkostningsstatistikken for 2016 offentliggøres 1. november. Inden for den næste måned påbegynder Energitilsynet indsamlingen af data for at kontrollere markedsmæssigheden. Det er endnu ikke fastlagt hvordan kontrollen skal foretages. Der vil eventuelt være kontrolbesøg hos net- eller distributionsvirksomheder, men de vil formentligt ikke være uanmeldte.

Energitilsynet overvejer, om møder mellem TAG og Energitilsynet kunne være relevant hvert kvartal eller halvår. I forbindelse med, at Energitilsynet udarbejder f.eks. vejledning til opgørelse af omkostninger, kunne Energitilsynet afholde regionale møder, hvor de forpligtede selskaber kunne deltage med de relevante personer.

1. **Kontrol og tilsyn**

Energistyrelsen fortalte om den kommende stikprøve, som på grund af kritik fra rigsrevisionen fremover kommer til at blive med en standardiseret metode fra år til år. Derved sikres repræsentativitet og at resultaterne og udviklingen i indsatsen kan sammenlignes på tværs af år.
Det blev drøftet, om Energistyrelsen skal sende udkastet til metode til stikprøve, som konsulenterne fra Implement Consulting Group har udviklet i forbindelse med udarbejdelse af tilsynsstrategien til TAG. I metoden indgår en formel til udvælgelse af antal sager, som TAG spurgte ind til, om den havde nogen sammenhæng til den ”Model til fastsættelse af stikprøvestørrelse ved kvalitetskontrol” som bruges ved selskabernes egenkontrol; men Energistyrelsen anførte, at der er flere kriterier indlagt i den samlede stikprøveudvælgelse, end der er i modellen, da der er forskellige formål ved de to.

Særkontrol om it og servere: ENS har møde med konsulenter d. 6/10.

De lister over selskaber med relevante projekter, som ENS har fået fra samarbejds-organerne, bør være ok til trods for lidt forvirring omkring betegnelse. Når de konkrete IT- og serverprojekter så skal findes frem af selskaberne, består der et stykke arbejde for konsulenterne i at få stillet de rigtige spørgsmål – ord som acces point, switches, storage m.v. kunne med fordel indgå.

TAG kommenterede, at der skal være tilstrækkelig tid til at net- og distributionsvirksomhederne kan fremsende oversigt over de relevante sager samt indhente dokumentationen, da selskaberne manuelt skal finde frem til de konkrete sager, og at særkontroller og stikprøvekontroller bør forsøges planlagt således, at det ikke kolliderer med selskabernes årsafslutning, hvor de har meget travlt.

Særkontrol om halm- og biokedler sendes i udbud i uge 42.
Stikprøvekontrol 2016 sendes i udbud i uge 41.

Til stikprøvekontrol 2017-2020 skal ENS lave rammeudbud, og vil i den forbindelse gerne have input til, hvornår på året det er bedst at placere en stikprøvekontrol ift. selskabernes ressourcesituation. Dansk Fjernvarme bemærkede, at selskaberne har meget travlt både op til årsskiftet og mellem 15. januar og 15. marts. Dansk Energi mente dog, at 1. februar vil være et acceptabelt tidspunkt for indhentning af dokumentation. ENS orienterer TAG, når der er en tidsplan for stikprøve og særkontroller.

ENS’ stikprøvekonsulenter kontakter virksomhederne direkte, dvs. de går ikke via samarbejdsorganerne.

Det blev aftalt at holde et møde mellem stikprøve/særkontrolkonsulenterne, ENS og TAG for at øge muligheden for at få konsulenterne klædt ordentligt på til at varetage opgaven.

ENS er ved at udarbejde et auditskema til afrapportering af audit for 2017. GAS, DFJ og EOF mente, at det er tilstrækkeligt at have det i starten i 2018. Dansk Energi påpegede, at skemaet til afrapportering af kvalitetskontrol haster, da selskaberne er i gang med kvalitetskontrollen, og jo mere tid der går, desto større er risikoen for at informationen fra audit og kvalitetskontrol, der efterspørges i afrapporteringsskemaet, ikke er tilgængelig.

1. **Videre proces for revision af standardværdikataloget**

Vedlagt Bilag 2.c.ii Revideret tidsplan for revision af standardværdikataloget (SVK) og Bilag 2.c.ii Revideret tilbud fra TI

Energistyrelsen orienterede om, at SVK efter styrelsens opfattelse er et vigtigt teknisk grundlag for ordningen og for såvel styrelsens som energiselskabernes dokumentation og kontrol med de enkelte projekter. ENS ønsker derfor fremover, at processen med drift og udvikling af SVK placeres som opgave for ENS som led i styrelsens almindelige myndighedsarbejde med ordningen. Ændringer i SVK skal fortsat godkendes af TAG. Det sædvanlige budget til det årlige almindelige vedligehold af kataloget på 300.000 kr. opretholdes i 2017 og betales af selskaberne som sædvanligt, gennem betaling til Dansk Energi. ENS’ udgifter til drift og udvikling af SVK indgår i de udgifter, som skal finansieres gennem de årlige gebyropkrævninger.

Håndteringen af olieselskabernes betaling udestår, i det ENS er enig i, at den del af udgifterne til SVK som hidtidigt har været finansieret af EOF, ikke kan overvæltes på de øvrige aftaleparter ved at betale hele SVK gennem gebyrerne. DFJ, DE og GAS opfordrede Energistyrelsen til at indgå en aftale med EOF, således at oliebranchen forsat medvirker til at dække omkostningerne på lige fod med de øvrige aftaleparter.

ENS vil sikre at udførelsen af opgaven bliver konkurrenceudsat. Dansk Energi påpegede, at de fremtidige konsulenter til SVK skal være dygtige til detaljer, teknologiudvikling mv., og at det også kræver én hos ENS, der har hovedansvar for kataloget.

Energistyrelsen anmoder Teknologisk Institut om at fremsende en samlet faktura for udført arbejde fratrukket allerede faktureret arbejde i forbindelse med SVK til Dansk Energi. Herefter vil Dansk Energi sender én samlet opkrævning til de øvrige samarbejdsorganer for det samlede budget i TAG 2017.

I forhold til den igangværende proces for revision af SVK godkendte TAG følgende tidsplan: Tidsplan 13/10 i høring, 26/10 afslutning af høring, 1/11 offentliggørelse, 1/1 2018 ikrafttrædelse.
Kommentarer modtages meget gerne så tidligt som muligt i forløbet, da ENS har kort tid til behandling af høringssvar.
Det blev besluttet at TAG godkender det reviderede i en meget kort skriftlig proces efter endt tilretning efter høring. Til TAG-mødet den 24. oktober bliver eventuelt indkomne principielle emner drøftet.

ENS udsender d. 6/10 nyhedsbrev med info om høringsproces mv.

Følgegruppen bliver også orienteret.

1. **Reviderede retningslinjer om gårdbiogas**

TAG ønsker at få vejledningen om gårdbiogas ud så hurtigt som muligt. Der er ikke i aftaleregiet en deadline, men der kan være en frist i de enkelte projektaftaler, der gør, at afklaringen haster. Desuden får gårdbiogas med den nuværende ordning driftstilskud indtil 2023, så det haster i forhold til, at projekterne stadig er rentable.

1. **Reglerne for leasing**

Vedlagt Bilag 2.e Spørgsmål til drøftelse vedr. tolkning af reglerne vedr. leasing.

Problemstillingen blev kort vendt, og det blev aftalt, at Dansk Energi udarbejder et notat ud fra TAG skriftlige kommentarer til mailen fra Energi- og olieforum.

TAG sender kommentar på udsendte notat til DE inden onsdag d. 11/10.

1. **Proces for revision af uddybningskolonnen**

Der udestår stadig kommentarer fra dele af TAG. Ny frist aftalt til fredag d. 13/10.

Det blev besluttet, at uddybningskolonne offentligøres 1/11. Det blev også besluttet, at ENS udarbejder forslag til et separat skema til indrapportering af korrektioner, hvor samarbejdsorganet så kan indsende et skema for hvert selskab. Udsendes sammen med referatet.

Efter aftale opsummeres her punkterne i energispareaftalen og bekendtgørelse:

Pkt. 13.5 i energispareaftalen: ”*I tilfælde af, at kvalitetskontrol, audit eller Energistyrelsens stikprøve eller kontrol jf. afsnit 12 giver anledning til korrektioner af indberettede energibesparelser, skal disse korrektioner foretages i forbindelse med den næstkommende indberetning. Korrektioner af indberettede energibesparelser for et givet år skal fremgå særskilt af indberetningerne for det følgende år, jf. indberetningsskemaerne som fastsat i bilag 5. ”*

Punkt 13.5 foreskriver altså, at korrektionerne skal angives særskilt for det år, de angår. Derudover står der i beskrivelsen af skema 1 i bilag 5 i energispareaftalen:

*”Brancheorganisationerne skal sammen med indberetning af energibesparelserne levere en opsplitning af korrektionerne angivet i linje 10 i tabel. Korrektionerne skal opsplittes på de enkelte net- og distributionsselskaber, og på korrektioner, som følge af fejl fundet i stikprøver, og øvrige korrektioner.”*

Dertil er der en tilføjelse i bekendtgørelsens § 7, stk. 6, hvor der udover ovenstående også står, at det skal angives, hvilket energispareprojekt korrektionen vedrører.
Dette er indført af hensyn til opfølgning på Energistyrelsens afgørelser vedr. korrektioner i forbindelse med stikprøver, samt opfølgning på selskabernes indberettede resultater af audit og kvalitetssikring.

Det blev aftalt, at ENS udarbejder et særskilt excelark, som skal benyttes for hvert net- og distributionsselskab, og at det er summen af korrektionerne, der skal fremgå af det nuværende skema 1.

1. **Beslutninger**
2. **Graddagekalkulator**

Vedlagt Bilag 2.d Beslutningsoplæg graddagekorrektion.

Energi- og olieforum og Dansk Energi mener, at det forslåede datagrundlag er unødigt deltaljeret, og de ønsker ikke at medvirke til finansiering. Det, der er behov for, er en specifikation (reference år og kilde), så det sikres, at graddage anvendes ensartet.

Det blev besluttet, at graddagekalkulatoren med det foreslåede detaljeringsniveau af data bag ikke skal udvikles. Dansk Fjernvarme overvejer, om selve kalkulatoren fortsat skal udvikles, uden det detaljerede datagrundlag.

Energistyrelsen skal stille krav om, at referenceperioden ved graddagekorrigering er årene 2006-2015, og at der skal bruges landsgennemsnit for graddage. Tallene skal hentes fra DMI’s hjemmeside. Det blev besluttet, at dette skal uddybes i FAQ’en og at ENS udarbejder udkast.

1. **Orientering**
* Fastsættelse af energisparemål i energisparebekendtgørelsen, der er under revision og træder i kraft 1.1.2018

Energisparemålene skal baseres på energistatistikken, men Energistatistik 2016 bliver først færdig omkring 1. december. Derfor kan slutenergiforbruget i 2016 ikke ligge til grund for beregningen af energisparemål og gebyrer i høringsmaterialet, som bliver sendt ud i uge 41-42.

TAG angav, at de foretrak, at bekendtgørelsen blev sendt i høring uden sparemål, som så efterfølgende kan tilføjes inden ikrafttrædelsen, når Energistatistik 2016 er offentliggjort. Dansk Energi ville dog gerne have de to muligheder udsendt for endelig stillingstagen. ENS takkede for input, som styrelsen vil inddrage i udarbejdelsen af høringsmaterialet.

1. **Næste møde og evt.**

Næste møde er 24. oktober kl. 10-12.30, og udsendelsesfristerne er som vanligt.

* Indeksering af energisparemål for olieselskaberne:

EOF knyttede en kommentar til det udsendte papir om indeksering af oliens sparemål og der var en kort drøftelse heraf. DE fremførte, at de umiddelbart ikke kunne støtte tiltag, der havde som konsekvens af EOF’s sparemål de facto blev reduceret. Det blev besluttet at TAG svarer skriftligt på det udsendte beslutningsoplæg, hvorefter punktet vil blive diskuteret på næste TAG. TAG har frist til 12. oktober til at kommentere skriftligt.

* Nøgletal i aftalens pkt. 10.4.9:

TAG vil gerne have, at ENS giver eksempler på, hvilke konkrete kilder, det typisk vil være ok at benytte. Benytter man egne nøgle tal, er det eget ansvar at dokumentere. TAG vender med bagland, hvilke kilder, de gerne anvender, og som de mener, er aktuelle som eksempler på troværdige kilder.

* TAG vil gerne orienteres, når Energistyrelsen lancerer relevante kampagner, som f.eks. landbrugskampagnen, der kører pt
* Notat om kornafrens, som Dansk Energi udarbejder frem mod næste møde, bliver formentligt med et lidt bredere fokus på affaldsprodukter. Dansk Energi drøfter med de øvrige. TAG sender forslag til, hvordan andre, f.eks. EU, definerer det.